**ДЕКЛАРАЦИЯ**

**от Инициативният комитет с искане за оставка на министър Вътев и спешна ревизия на земеделската политика в България**

Със силно убеждение в неотложната необходимост от решаване на сериозните предизвикателства пред земеделския сектор в България, ние, представители на производителите от всички сектори на земеделието и преработката на земеделската продукция, обявяваме настоящата декларация.

Във връзка със задълбочените и нерешени проблеми в последните месеци, които продължават да въздействат негативно върху селското стопанство, изразяваме нашето искане за оставка на министъра на земеделието Кирил Вътев, поради неговата категорична неспособност да се справи с организацията и прилагането на земеделската политика в страната.

Призоваваме всички колеги от различните браншове в селското стопанство - животновъди, зърнопроизводители, оранжерийно производство, плодове и зеленчуци, овощари и други, да се присъединят към ефективните протестни действия, предвидени за понеделник, 5 февруари 2024 г., с начален час 11:00 пред вратите на Министерството на земеделието.

Основното искане на протестиращите ще бъде незабавната оставка на министър Кирил Вътев. Съпътствано с това, изразяваме искането си за комплексна ревизия на националната земеделска политика, която в момента създава разрушителни последици за фермерите.

Част от проблемите, с които министър Вътев категорично не успя да се справи през последните месеци и с това напълно изгуби доверието на бранша са:

* Неадекватната политика, свързана с вноса на земеделски продукти от Украйна
* Липса на средства за подпомагане по украинската помощ през 2024 г.
* Намалени ставки на субсидиите
* Нулева законодателна инициатива
* Липса на превенция и контрол във връзка с болестите по животните
* Съзнателно противопоставяне на браншовите организации и толериране на удобните

Считаме, че е налице неотложна необходимост от промени и реформи в земеделската политика, с които да осигурим устойчиво и успешно бъдеще за селското стопанство в България. С оглед на настоящата ситуация в сектора и невъзможността на министър Вътев да се справи с натрупаните кризи в продължение на месеци, считаме, че е наложително секторът да бъде поет от човек, който да се заеме с реалното разрешаване на проблемите чрез адекватни действия.

**Инициативен комитет:**

1. “Обединени български животновъди“ с Председател Бойко Синапов
2. „Съюз на говедовъдите в България“ с Председател Димитър Зоров
3. Национална асоциация на оранжерийните производители с Председател Велин Георгиев
4. „Асоциация на земеделските производители в България“ с Председател Венцислав Върбанов
5. Национален съюз на градинарите в България, с Председател Мариана Милтенова
6. Асоциация на млекопреработвателите в България, с Председател Димитър Зоров
7. Национална асоциация на млекопреработвателите, с Председател Владислав Михайлов
8. Сдружение на преработвателите на растителни масла, с Председател Яни Янев
9. Национална био асоциация, с Председател Слави Трифонов
10. Професионална асоциация на розопроизводителите в България, с Председател Христо Николов
11. Българска оризова асоциация, с Председател Георги Видолов
12. „Асоциация на българските биволовъди“ с Председател Мария Степанчева
13. „Съюз на животновъдите в България“ с Председател г-жа Пенка Христова
14. Сдружение “Развъдна асоциация на българските породи говеда – родопско късорого, българско родопско и искърско говедо“ с Председател д-р Иван Механджийски
15. Сдружение „Развъдна асоциация на аборигенни породи овце от Западна България" с Председател Цветомир Христов
16. "Земеделски стопани" с Председател Юлия Коюнджийска
17. Животновъдно сдружение "Старият Балкан" с Председател Дарина Шишкова
18. Сдружение "Асоциация на животновъдите в региона Странджа-Сакар" с Председател Христо Николов
19. "Развъдна организация за автохтонни породи овце в България" с Председател Дарина Шишкова
20. „Българска национална организация на зооинжинерите за развъждане на породите селскостопански животни“ с Председател Бойко Синапов
21. "Асоциация за развъждане на Среднородопска, Каракачанска, Родопски цигай овце и Каракачански кон - Смолян" с Председател проф. д-р Цонка Оджакова – Копчева
22. Сдружение "Организация за развъждане на цигайски, романовски и местни породи овце в Република България" с Председател Младен Колев
23. СНЦ "Сдружение за развъждане и отглеждане на млечни овце" с Председател Димитър Добрев  
      
      
      
      
      
    **02.02.2024 г. гр. София**